Geliefde snuffelhond by PTA-winkelsentrum gesteel | Maroela Media
Jack die snuffelhond. Foto: Verskaf
Kobus Greef, Jack se eienaar, het Sondag sy 70ste verjaarsdag gevier en was saam met sy familie by Brooklyn Mall toe sy wit Land Cruiser uit die onderdakparkeergebied gesteel is.
"Jack is mal daaroor om saam te ry en het soos hy opgelei is, in die voertuig gewag terwyl die familie in die winkelsentrum was," het Selomie Maritz, stigter van die Palala Rhino Sanctuary, Dinsdag aan Maroela Media gesê.
Greef woon op 'n plaas in Pongola in KwaZulu-Natal en was vir sy verjaarsdagvieringe in Pretoria toe sy voertuig gesteel is. "Hy is hartgebroke. Hy soek al sedert Sondag na Jack en het gesê hy gaan nie terug huis toe voordat Jack nie opgespoor is nie," het Maritz bygevoeg.
Verskeie mense hou veeartse en die Dierebeskermingsvereniging (DBV) dop om te sien of die diewe nie dalk vir Jack iewers afgelaai het nie. Maritz het 'n beroep op mense gedoen om 'n foto van Jack en haar telefoonnommer te versprei in die hoop dat Jack vinnig opgespoor sal word. "Hy kan enige plek wees. Ons weet nie of hy nog saam met die diewe by die voertuig is, of dalk iewers afgelaai is nie."
Die polisie is ook van die diefstal ingelig. Mense wat Jack sien, kan Maritz by 082 451 1043 skakel. 'n Beloning word aangebied.
Waarom kon die hond nie by die huis bly nie. Hoe vier 'n mens jou verjaarsdag in 'n winkelsentrum terwyl jou hond in die kar moet sit?
Partytjie lekker en die arme hond moet in 'n voertuig toegesluit wees. Wonder of die dier darem kos en water gehad het? Dit wil voorkom of party net gedeeltelik 'n brein ontwikkel het.
My mond hang behoorlik oop vir die onnoselheid! "n GSP, duidelik met veel meer verstand as sy eienaar, in 'n voertuig los! By 'n winkelsentrum! Daar is gewoon nie pille nie!
Kobus, ek is jammer oor jou skade en hartseer (Jack) Ek hoop dat hy spoedig opgespoor sal word.
Gaan na al die netwerke, Twitter Face Book ens en vra vir almal om te help soek, ek is seker dat die woord gou sal versprei, en dat almal sal help soek. Ek het kopiee gemaak van die berig, en gaan dit uitgee in Fourways Johannesburg, asook my kinders sal die berig uitgee in Bromhof en selfs Kempton Park, so kan ons almal vir jou help om Jack te vind.